Vsebina

# Razvojna orodja

Preuči predmete v dokumentih LibreOffice in pokaže podprte storitve UNO, kot tudi metode, lastnosti in implementirane vmesnike, ki so na voljo zanje.

Ta funkcija omogoča tudi raziskovanje strukture dokumenta s pomočjo predmetnega modela dokumenta (DOM, angl. Document Object Model).

Za dostop do tega ukaza ...

#### Iz menijske vrstice:

Potrdite Orodja – Razvojna orodja.

#### Iz vmesnika zloženke v zavihkih:

V meniju Orodja zavihka Orodja izberite Razvojna orodja.

#### Iz orodnih vrstic:

Razvojna orodja

Možnost Razvojna orodja je vidna v menijih vseh dokumentov modulov LibreOffice Writer, Calc, Impress in Draw. Prikaz vztraja in je viden, dokler možnosti ponovno ne izberete.

Če je možnost Razvojna orodja potrjena, se na dnu zaslona prikaže okno, ki ga je moč sidrati. To okno ima osrednja dela:

- Drevesni pogled modela dokumenta: prikaže dele dokumenta skladno s predmetnim modelom dokumentov (DOM). V tem razdelku izberite predmet, ki ga želite preučiti.

- Podokno preučitve predmeta: prikaže storitve, metode, lastnosti in vmesnike izbranega predmeta, ki so na voljo.

Ta funkcija je na voljo od LibreOffice 7.2 naprej. Uporabljate jo lahko v modulih Writer, Calc, Impress in Draw.

## Drevesni pogled modela dokumenta

Leva stran okna vsebuje preklopni gumb Trenutni izbor, gumb Osveži in drevesni pogled, ki prikazuje vse predmete v dokumentu.

Vedenje drevesnega pogleda je odvisno od stanja preklopnega gumba Trenutni izbor:

- Kliknite možnost Trenutni izbor, da se prikažejo lastnosti predmeta, ki je trenutno izbran v dokumentu. Zato klikanje elementov v drevesnem pogledu ne vpliva na prikazano v tem podoknu.

- Znova kliknite možnost Trenutni izbor, da prikažete poljuben element v drevesnem pogledu in posodobite vsebino podokna Inšpektorja predmeta.

Vrste predmetov, prikazane v drevesnem pogledu modela dokumenta, so odvisne od programa oz. modula LibreOffice, ki ga uporabljate:

Program/modul LibreOffice | Podprti predmeti
--- | ---
Writer | Odstavki Deli besedila v odstavku Liki Tabele Okvirji Grafični predmeti Vdelani predmeti (OLE) Družine slogov in slogi
Calc | Delovni listi Liki na delovnem listu Grafikoni na delovnem listu Vrtilne tabele na delovnem listu Družine slogov in slogi
Impress | Prosojnice Liki na prosojnici Matrice prosojnic Družine slogov in slogi
Draw | Strani Liki na strani Družine slogov in slogi

## Podokno preučitve predmeta

Desno stran okna sestavlja podokno preučitve predmeta, ki prikaže podatke o proučevanem predmetu.

Ime razreda: ime razreda predmeta.

Uporabite ime razreda za iskanje več informacij v dokumentaciji za API. Primer: predmet vrhnje ravni v dokumentu Writer je instanca razreda SwXTextDocument, ki je dokumentirana v SwXTextDocument Class Reference (v angl.).

Predmet lahko proučite podrobneje z uporabo štirih zavihkov, ki so na voljo in ki prikažejo njegove vmesnike, storitve, lastnosti in metode.

V vsakem od teh zavihkov so podatki o predmetu organizirani v stolpcih. Nabor predstavljenih stolpcev je odvisen od izbranega zavihka.

### Zavihek Vmesniki

Vsebuje en sam stolpec, ki predstavlja seznam vmesnikov, ki jih predmet implementira.

### Zavihek Storitve

Vsebuje en sam stolpec, ki predstavlja seznam storitev, ki jih podpira predmet.

### Zavihek Lastnosti

Vsebuje štiri stolpce, ki opisujejo lastnosti predmeta:

- Lastnost: prikazuje imena lastnosti predmeta.

- Vrednost: prikazuje vrednosti trenutne lastnosti v besedni obliki.

- Vrsta: prikazuje vrsto lastnosti.

- Podatki: predstavi relevantne podatke o lastnosti. Primer: pri lastnosti, ki je samo za branje, se v tem stolpcu prikaže vrednost »samo za branje«.

Zavihek Lastnosti vključuje tudi besedilno polje na dnu, ki prikazuje polno besedilno reprezentacijo vrednosti lastnosti.

### Zavihek Metode

Vsebuje štiri stolpce, ki opisujejo sestavljeni seznam metod, ki jih lahko kličete s trenutnim predmetom:

- Metoda: prikazuje imena vseh metod predmeta.

- Vrsta vrnjene vrednosti: prikaže vrsto vrnjene vrednosti metod, ki jih je mogoče klicati s predmetom. Metode, ki ne vrnejo nobene vrednosti, so v tem stolpcu označene z »void«.

- Parametri: prikazuje seznam parametrov, ki jih zahteva metoda, pa tudi podatkovne vrste teh parametrov.

- Razred implementacije: prikaže ime razreda, v katerem je metoda implementirana.

Podobne teme

Predmeti, funkcije in storitve UNO Basic

Podprite nas!